**28-րդ շաբաթ**

**Ամսաթիվ՝** —————————

**Կրթական հարթակ՝ 2-րդ**

**ՈՒսուցիչ՝** —————————————————

**Դասագիրք՝ «Մայրենի 1», Անժել Քյուրքչյան**

**Կրկնողություն**

* **Բանավոր բացատրել նախորդ դասի հետևյալ բառերի իմաստը․**

*Թանկագին, արժանի, գույնզգույն*

**Հանձնարարություններ**

1. **Բառագիտություն** – Բառատետրում արտագրել և սովորել հետևյալ բառերի բացատրությունները․
   * *Խոշոր – մեծ*
   * *Անհամբեր – չհամբերող, համբերություն չունեցող, սպասել չկարողացող*
   * *Մանր – փոքր*
   * *Ամբողջ – լրիվ, բոլոր*
2. **Ուղղագրություն** – Աշխատանքային տետրում մեկական տողով գրել ***լուրջ, սեխ, անհամբեր, հետևել***բառերը և սովորել դրանց ուղղագրությունը:
3. **Քերականություն** – **«Տողադարձի» մասին**

* Պատահում է, որ բազմավանկ բառը տողում չի տեղավորվում, և մենք ստիպված ենք լինում նրա մի վանկը կամ վանկերի մի մասը տեղափոխել հաջորդ տող, այսինքն`տողադարձ կատարել:

Սակայն հաճախ մենք երկմտում ենք` չիմանալով, թե բառի որ մասը թողնենք, որը` տեղափոխենք: Օրինակ, ինչպե՞ս տողադարձել **կապույտ** և **հանձնել** երկվանկ բառերը` կապ–ույտ թե՞ կա-պույտ, հան-ձնել թե՞ հանձ-նել:

Ահա այստեղ է, որ մեզ օգնության են գալիս տողադարձի երկու հիմնական կանոնները:

1. Տողադարձի ժամանակ հաջորդ տողը տարվող մասը չպետք է սկսվի ձայնավորով: Օրինակ, կա-պույտ:
2. Տողադարձի ժամանակ հաջորդ տողը տարվող մասը պետք է սկսվի միայն մեկ բաղաձայնով: Օրինակ, հանձ-նել:

**Առաջադրանք։ Տողադարձել (վանկերով) նախորդ դասի պատմության հետևյալ բառերը։**

* Հասմիկ ————————
* Սովորել ————————
* Կատակ ————————
* Անգամ ————————
* Ուրախություն ————————
* Հայրիկ ————————
* Խոշոր ————————
* Անհամբեր ————————
* Դանակ ————————
* Խորամանկ ————————

**Մշակույթ –** **Գարուն****։ Աթաբեկ Խնկոյան**

Ձմեռն անցավ…  
Եկավ գարուն…  
Ձյունը հալվեց,  
Լցվեց առուն:  
Արև ծագեց Արևելքից,  
Ծիլեր քաշեց  
Գետնի տակից:  
Տաք հարավից  
Եկան հավքեր,  
Բույն հյուսեցին  
Ընկեր-ընկեր:  
Ծառը պտկեց,  
Տվեց բողբոջ,  
Աղբյուրն հանեց  
Անուշ խոխոջ:  
Փռվեց կակաչ  
Սարի լանջին,  
Կարմրեց մորին  
Թփի միջին:  
Դաշտը թավիշ  
Զգեստ հագավ,  
Կանգնեց քարին  
Երգեց կաքավ:  
Արոտ գնաց  
Ծնած մաքին,  
Կաթը տվեց  
Անուշ ձագին:

**Հարցեր և առաջադրանքներ**

* Ինչի՞ մասին է բանաստեղծությունը:
* Դու սիրո՞ւմ ես գարունը. Ինչո՞ւ:
* Նկարիր գարունը քո պատկերացմամբ:

**Տնային հանձնարարություններ**

**Գրականություն**

Կարդալ **«Սեխը վանկերի բաժանվեց»** պատմությունը (էջ 27), կարողանալ սեփական բառերով վերարտադրել և պատասխանել առաջադրված հարցերին։

* Ինչի՞ մասին էր պատմությունը:
* Հասմիկը սեխի շերտը և նրա մանր կտորները ինչերի՞ նմանեցրեց. Ինչո՞ւ:
* Ըստ վանկերի քանակի` բառերը քանի՞ տեսակ են լինում:

**Հայոց լեզու**

1. Աշխատանքային փաթեթի վերջում ներառած բառագիտության և ուղղագրության բաժիններում առաջադրված հանձնարարությունների կատարում։
2. Սովորել նոր բառերի բացատրություններն ու ուղղագրությունը։
3. Կրկնել այբուբենի բոլոր տառերը:
4. Դասանյութը աշխատանքային փաթեթում է։ Կրկնել դասանյութը և կատարել դասանյութում առաջարկված առաջադրանքները։

**Մշակույթ – Գարուն**

Դասի ժամին կարդացինք Աթաբեկ Խնկոյանի բանաստեղծությունը` նվիրված գարնանը: Այն ներառված է աշխատանքային փաթեթում։ Եւս մեկ անգամ ձեր երեխայի համար կարդացեք դասանյութը, որպեսզի կարողանա սեփական խոսքերով վերապատմել նյութը և պատասխանել դասավերջյան հարցերին։